Poštovana/i,

Ministarstvo regionalnoga razvoja i fondova Europske unije (MRRFEU) i Europska investicijska banka (EIB) sa zadovoljstvom Vas pozivaju na radionicu:

***Investicijske platforme: pametni gradovi i pametni otoci u Republici Hrvatskoj***

Razvoj pametnih gradova i pametnih otoka prepoznati su strateški ciljevi teritorijalnog razvoja u okviru procesa izrade Nacionalne razvojne strategije Republike Hrvatske do 2030. godine i to kao novi koncept razvoja urbanih područja i otoka u Europskoj uniji kojim se žele rješavati razvojna pitanja putem rješenja temeljenih na ICT-u i novim tehnologijama te na temelju partnerstva s više zainteresiranih strana kako bi se odgovorilo na ključne društvene izazove kao što su klimatske promjene i rizici za okoliš, prometno zagušenje i zagađenje, energetski izazovi, sigurnost, zdravlje i kvaliteta života, demografske promjene (starenje stanovništva) i socijalni izazovi.

Investicijska platforma je inovativni financijski instrument koji omogućava korištenje kako javnih tako i privatnih sredstava po prihvatljivim uvjetima financiranja. Investicijske platforme su koristan način grupiranja projekata koji bi u suprotnom bili premali za samostalno financiranje te također način financiranja projekata koji bi po uobičajenim tržišnim uvjetima bili previše rizični za financiranje po povoljnim uvjetima.

MRRFEU i EIB, uz potporu Europskog savjetodavnog centra za ulaganja (ESCU), u postupku su izrade studije izvedivosti u svrhu identifikacije potreba za financiranjem projekata iz sektora pametnih gradova i pametnih otoka kako bi što jasnije utvrdili potrebu za uspostavom investicijskih platformi. U kontekstu izrade spomenute studije izvedivosti nužna je potpora javnih vlasti i privatnih poduzeća kako bi se dobile valjane informacije o potencijalnim projektima iz sektora pametnih gradova i pametnih otoka, a koji bi potencijalno mogli biti podržani putem ovih investicijskih platformi.

Tijekom radionice, osim samog koncepta pametnih gradova i pametnih otoka te investicijskih platformi, predstavit će se strateški prioriteti teritorijalnog razvoja u okviru Nacionalne razvojne strategije RH do 2030. godine koji se odnose na razvoj pametnih gradova i razvoj pametnih otoka te praktični primjeri projekata iz drugih zemalja usmjerenih na razvoj pametnih gradova i pametnih otoka.

Cilj nam je potaknuti predstavnike javnog, poslovnog, znanstveno istraživačkog i civilnog sektora da nam se pridruže na ovoj radionici koja će biti dobra prigoda za dijalog i pronalaženje mogućih rješenja strukturiranja i financiranja strateških projekata teritorijalnog razvoja.

Veselimo se Vašem dolasku i srdačno Vas pozdravljamo!

**DNEVNI RED**

|  |  |
| --- | --- |
| **Vrijeme** |  |
| 11:30-12:00 | Registracija sudionika |
| 12:00-12:15 | Pozdravna riječ |
| 12:15-12:45 | Pametni gradovi/pametni otoci nacionalna strategija |
| 12:45-13:15 | Europski savjetodavni centar za ulaganja i Investicijske platforme |
| 13:15-13:45 | Pauza |
| 13:45-14:15 | Koncept pametnih gradova i otoka |
| 14:15-14:45 | Prikupljanje i dijeljenje projektnih informacija |
| 14:45-15:15 | Pitanja i odgovori |
|  |  |